फारुक ने रिश्वत के आरोपों से किया इनकार  
फारुक अब्दुल्ला ने पार्टी कार्यकर्ता की हिरासत में हुई मौत पर चुप्पी तोड़ते हुए कहा कि न तो वह और न ही पार्टी रिश्वत के लेनदेन में लिप्त है।
जम्मू एवं कश्मीर के सत्तारुढ़ नेशनल कांफ्रेंस के संरक्षक एवं केंद्रीय मंत्री फारुक अब्दुल्ला ने पार्टी कार्यकर्ता की हिरासत में हुई मौत पर गुरुवार को चुप्पी तोड़ते हुए कहा कि न तो वह और न ही पार्टी रिश्वत के लेनदेन में लिप्त है। उन्होंने लोगों से घटना की न्यायिक जांच के निर्णय का इंतजार करने की अपील की है।  नेशनल कांफ्रेंस के मुख्यालय पर बैठक की अध्यक्षता करने के बाद फारुक ने कहा, "यह पीपुल्स डेमोक्रेटिक पार्टी का राजनीतिक नाटक है। उन्हें कहने दो जो वह कहना चाहते हैं।"  फारुक अब्दुल्ला का बयान ऐसे समय पर आया है जब घटनाक्रम के प्रमुख गवाह अब्दुल सलाम ऋषि ने रिश्वत कांड में फारुक अब्दुल्ला का नाम लिया था। नेशनल कांफ्रेंस कार्यकर्ता सैयद मोहम्मद यूसुफ की 13 सितम्बर को पुलिस हिरासत में मौत हो गई थी।  ऋषि ने टीवी चैनल को बताया था कि यूसुफ ने मंत्री बनाने के नाम पर एक अन्य कार्यकर्ता मोहम्मद यूसुफ भट्ट से रिश्वत ली थी। उसने बताया कि यह रकम फारुक अब्दुल्ला को देने के लिए ली गई थी।   केंद्रीय मंत्री ने कहा, "न्यायिक जांच के निष्कर्षो का इंतजार कीजिए। सत्य मालूम हो जाएगा।" उन्होंने अपने पुत्र एवं राज्य के मुख्यमंत्री उमर अब्दुल्ला का भी बचाव किया और कहा कि मुख्यमंत्री ने न्यायिक जांच का निर्णय खुद ही लिया है। उन्होंने इस बात से इंकार किया कि नेशनल कांफ्रेंस में मंत्री पद के लिए रिश्वत ली जाती है। अब्दुल्ला ने कहा, "यहां विधायक एवं विधान परिषद सदस्य मौजूद हैं। पूछ लीजिये कि क्या कभी किसी ने धन दिया है..?"